सन् 1857 की क्रांति से बौखलाए हुए, किन्तु चतुर व सजग अंग्रेज़ हुक्मरानों को यह समझने में ज़्यादा वक़्त नही लगा कि सबल राज-घरानों और सल्तनतों के अलावा इस क्रांति में उन इलाकों के लोगों की भी विशिष्ट भूमिका है जो संस्कृति, कला और कलाकारों के संरक्षक हैं। स्वतंत्रता की तलाश में विद्रोह के पथ पर क़दम बढ़ा चुके हिन्दुस्तान को काबू में रखने के लिए अंग्रेज़ों को तमाम नीतियों और सच कहा जाए तो अनीतियों का सहारा लेना पड़ा। इन नीतियों का एक ही उद्देश्य था- हिन्दुस्तान के राजनैतिक और सांस्कृतिक गढ़ों की शक्ति को छिन्न-भिन्न कर देना। यह सिलसिला लम्बे अरसे तक चलता रहा। इसी तारतम्य में जब अंग्रेज़ों की वक्र दृष्टि सांस्कृतिक नगरी बनारस पर पड़ी़ तो कितने ही सुयोग्य कवि, लेखक, नाटककार, कठपुतली नचाने वाले कलाकार, कथाकार, कीर्तनकार, नृत्यकार, ध्रुपदिए, ख़यालिए, ठुमरी व टप्पे के उत्तम कलाकार, शहनाई नवाज, सारंगिए, सितारिए, सरोदिए, पखावजिए, ढोली और तबलची अपनी रोज़ी-रोटी से हाथ धो बैठे।